SL Uradni list Evropske unije C 425/11

Končno poročilo pooblaščenca za zaslišanje (1)

Zadeva AT.38238 – Raw Tobacco – Spain – Sklep o spremembi globe

(2017/C 425/08)

V Odločbi C(2004) 4030 final z dne 20. oktobra 2004 v zadevi AT.38238 – Raw Tobacco – Spain (v nadaljnjem besedilu: odločba iz leta 2004) je Komisija med drugim ugotovila, da je družba World Wide Tobacco España, SA (v nadaljnjem besedilu: WWTE) med letoma 1996 in 2001 kršila člen 81(1) ES. V skladu z odločbo iz leta 2004 so bila podjetja Standard Commercial Corporation (v nadaljnjem besedilu: SCC), Standard Commercial Tobacco Co. Inc. (v nadaljnjem besedilu: SCTC) in Trans-Continental Leaf Tobacco Corporation Ltd. (v nadaljnjem besedilu: TCLT) takrat matična podjetja WWTE, skupaj s podjetjem WWTE solidarno odgovorna za globo, naloženo v zvezi s kršitvijo podjetja WWTE. Po začasnem plačilu globe v imenu podjetja WWTE in teh matičnih podjetij, je Splošno sodišče (2) finančno odgovornost podjetja WWTE znižalo za 243 000 EUR. V samostojni tožbi podjetja Alliance One International Inc. (v nadaljnjem besedilu: AOI) (3) skupaj s podjetjema SCTC (4) in TCLT, je Splošno sodišče odločbo iz leta 2004 razglasilo za nično za podjetje TCLT, ne pa za podjetji AOI ali SCTC (5).

Zaradi znižanja globe podjetja WWTE je osnutek sklepa namenjen spremembi odločbe iz leta 2004, s katero se v skladu z znižanjem globe, ki jo je doseglo podjetje WWTE, zniža znesek globe, za katero sta solidarno odgovorni podjetji SCC in SCTC. Glede na to, da sta bili podjetji SCC in SCTC solidarno odgovorni za enak znesek, službe Komisije menijo, da je dovolj, da se podjetju AOI kot pravnemu nasledniku podjetij SCC in SCTC, ki je prevzelo odgovornost, naloženo z odločitvijo iz leta 2004, izreče enkratna znižana globa. Decembra 2015, ko je bila podjetjem dana možnost izraziti svoja mnenja, je podjetje AOI potrdilo, da se sklep lahko naslovi nanj in ne na podjetji SCC in SCTC.

Osnutek sklepa ne spreminja ugotovitev, na katerih temelji odločitev iz leta 2004. Ukvarja se zgolj z vprašanji določitve globe, ki so povezana z odgovornostjo matičnih podjetij SCC in SCTC za ravnanje podjetja WWTE. Ne vpliva na višino globe, za katero je odgovorno podjetje WWTE. Čeprav Komisija kljub večkratnemu prizadevanju, kot je razvidno v uvodni izjavi 9 v osnutku sklepa, ni uspela pridobiti stališča podjetja WWTE, je več kot izpolnila svoje obveznosti do podjetja WWTE v smislu pravice do izjave. Podjetje AOI je izkoristilo priložnost, da izrazi svoja stališča. Na splošno menim, da se je v postopku v zvezi z osnutkom sklepa spoštovalo učinkovito uveljavljanje procesnih pravic.

Bruselj, 31. maj 2017 Joos STRAGIER

(1) V skladu s členom 16 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Sodba v zadevi World Wide Tobacco España proti Komisiji (T-37/05, EU:T:2011:76) je bila potrjena v pritožbenem postopku s sklepom World Wide Tobacco España proti Komisiji (C-240/11 P, EU:C:2012:269).

(3) Podjetje AOI je nastalo z združitvijo podjetij SCC in Dimon Inc maja 2005.

(4) Ki se je s podjetjem AOI združilo junija 2005.

(5) Sodba v zadevi Alliance One in drugi proti Komisiji (T-24/05, EU:T:2010:453) je bila potrjena v pritožbenem postopku s sodbo Alliance One in drugi proti Komisiji (C-628/10 P in C-14/11 P, EU:C:2012:479).